**Spoštovani zbrani, cenjeni visoki gostje!**

Vesel in počaščen sem, da vas lahko nagovorim na osrednjem dogodku ob praznovanju našega občinskega, krajevnega in farnega praznika. Praznovanje sovpada s praznovanjem 260 obletnice šolstva v Lenartu in 30 obletnice razglasitve mesta Lenart. Moje začetne misli so namenjene 260 - letnici šolstva v Lenartu, ki je častitljivi jubilej, na katerega smo lahko vsi ponosni. Enotni smo si, da mora biti najpomembnejši cilj naroda kvalitetno izobraževanje mladih.

260 let izvajanja poslanstva vzgoje in izobraževanja v različnih političnih sistemih je zelo dolga doba. V tem času se je zamenjalo več držav, šest samo v zadnjih sto letih, zgodile so se vojne. Vse to je v Slovenske gorice prinašalo veliko sprememb, tudi nasilnih poskusov, da bi izrinili slovenski jezik, slovensko narodno zavest in kulturo. Šola v Lenartu je kljubovala in preživela vse spremembe, se razvijala in izpolnjevala svoje poslanstvo. Številne generacije so prestopale njen prag. Šola je tesno povezana z življenjem. Spomini na otroštvo so običajno povezani z veselimi doživetji v šolskih klopeh. Tu so se in se tkejo tista znana šolska prijateljstva, ki se jih spominjamo celo življenje. Prve nedolžne zaljubljenosti, majhna razočaranja, prvi pravi uspehi, prve zmage in tudi razne vragolije.

Šola je vsakemu od nas zaznamovala življenje, nas oblikovala v to, kar smo. Karkoli smo v življenju postali in dosegli, se moramo zahvaliti našim staršem in učiteljem. Lenarška šola je sooblikovala tudi moje življenje. S hvaležnostjo se spominjam požrtvovalnih učiteljev, ki so nam dajali znanje in vzgled za nadaljnje življenje.

V preteklosti je bila šola za kraj in za posameznike edini stik z znanjem in s svetom. Danes v dobi najrazličnejših elektronskih in medijskih komunikacij je vse drugače. Nivo znanja in vedenja je danes v osnovni šoli znatno višji, kot je bil v preteklosti.

Ugotavljam, da šolstvo v zadnjih obdobjih doživlja velike spremembe, ki jih poleg otrok občutite tudi učitelji in starši. **Cilj šole bi moral biti pripraviti mlade, da se bodo lahko izobraževali vse življenje.** Smisel vseh sprememb je želja po razvoju in napredku. Velikokrat pa zapostavljamo, ali morda tudi spregledamo potrebo mladih in nas samih po moralnih in etičnih vrednotah. Korenine poštenosti so v dobri vzgoji, ki jo otroci dobijo najprej doma od staršev nato pa tudi od vzgojiteljev in učiteljev. Zastavlja se resno vprašanje, ali so cilji s tako »znanstvenimi« pristopi doma in v šoli vedno doseženi.

Spominjam se razmišljanja predsednika Društva pedagogov dr. Antona Trstenjaka mag. Mirka Žmavca, ki je svojim kolegom ob letošnjem svetovnem dnevu učiteljev dejal: »**Učiteljski poklic je zelo zahteven. Od učiteljev se pričakuje, da bodo inovativni, da bodo v učenje vključevali aktualne vsebine, ki jih je vedno več, da bodo potrpežljivi, razumevajoči in še marsikaj drugega. Prav je, da imajo vsi, ki spremljajo učiteljsko delo, ta pričakovanja. Prav pa bi tudi bilo, da vsi, ki spremljajo delo učiteljev tudi sodelujejo pri utrjevanju in oblikovanju teh zahtev. Sem sodijo seveda starši, pa tudi predstavniki državnih in drugih institucij, ki nadzirajo, inštruirajo in spremljajo dejavnost šol ter preverjajo njihovo učinkovitost.**

**Pa saj danes pravzaprav ni vse tako črnogledo, kot se morda vidi na prvi pogled. Res je, da so se vrednote mladih povsem prilagodile času in s tem tudi njihova percepcija. Mladi ljudje danes želijo postaviti svoj univerzalni um v neko popolnoma novo dimenzijo; dimenzijo popolne subjektivnosti in individualnega perfekcionizma. Je to pravzaprav sploh mogoče? Mladi želijo biti popolnoma neodvisni, svobodni, samostojni, avtonomni in brez slehernih avtoritet.**

**Na nas učiteljih je torej, da v svetu materialnih predsodkov, kibernetičnih in umetnih inteligenc gradimo drugačno osebnostno avtoriteto; to je znanje, ki mora postajati vse večja vrednota. Šole, vrtci, vzgojitelji in učitelji smo tisti, ki bomo obstajali, ne glede na čas in prostor, vsaj dokler se bo človek sposoben zavedati, da sta vzgoja in znanje temeljni vrlini za preživetje.«**

Vloga učitelja je v šoli zelo pomembna, z ustvarjalnim pristopom pri učencih spodbuja zanimanje, ustvarjalnost in domišljijo. Prepričan sem, da učiteljem, ravnatelju in drugim delavcev šole v Lenartu to dobro uspeva. Pri vašem delu dosegate dobre uspehe. Šola živi s krajem, skrbite tudi za kulturno dejavnost. Učenci poleg dobrega splošnega učnega uspeha, dosegajo vidne rezultate na raznih tekmovanjih, imate dobro razvite obšolske dejavnosti.

V naši občini se zavedamo pomena vzgoje in izobraževanja. V obeh osnovnih šolah in treh vrtcih, v Lenartu in v Voličini, imamo 1153 otrok in 170 zaposlenih, od tega v Lenartu 300 otrok v vrtcu in 50 zaposlenih, ter 537 učencev in 73 zaposlenih. V letnih proračunih zagotavljamo za izobraževanje finančna sredstva v višini približno 3 milijone EUR. Zavedamo se, da moramo zaradi velikega števila otrok dograditi šolsko stavbo. Idejno rešitev dodatnih prostorov imamo funkcionalno dodelano, v naslednjih dveh proračunih obdobjih pa bomo zagotovili investicijska sredstva.

**Spoštovani, pomemben dogodek za našo občino je tudi 30. obletnica mesta Lenart.** Prva pisna omemba Lenarta sega v leto 1196. Zgodovina našega kraja in celotnega območja je bogata, pečat in smer razvoja so ji dali posamezniki, ki jih zgodovina omenja, nekateri pa so tudi pozabljeni. Pred 30-imi leti so se takratni vodilni na Občini Lenart z gospo Vido Šavli, kot predsednico Skupščine Občine Lenart, odločili za projekt imenovanja mesta Lenart. Opravili so postopkovno in vsebinsko obsežno delo. Takratni predsednik Skupščine SRS, gospod Miran Potrč, pa je 28. novembra 1989 v Lenartu svečano razglasil Lenart za mesto. S tem sta občina in kraj dobila novo dimenzijo. Z demokratičnimi spremembami in novo ureditvijo lokalne samouprave Občina Lenart ostaja osrednja slovenskogoriška občina. Lenart je administrativno, kulturno, zaposlitveno in tudi nakupovalno središče osrednjega dela Slovenskih goric. Želimo ohraniti in razvijati povezovalno ter razvojno vlogo na tem območju. Izgradnja avtoceste je mestu in občini dala dodatni razvojni potencial, ki ga s privabljanjem gospodarskih subjektov v novo industrijsko cono uspešno uresničujemo. Razvojne prioritete naše občine so: severna obvoznica, čistilna naprava v Lenartu in v Voličini, gradnja dodatnih prostorov pri OŠ Lenart ter rekonstrukcija občinskih cest.

Ponosni smo na več kot 4000 delovnih mest, na obdelane kmetijske površine, na urejeno mesto, kvalitetno predšolsko in šolsko vzgojo, dobro urejeno zdravstveno in lekarniško službo v okviru javnega in zasebnega zdravstva na območju UE Lenart, za skrb in oskrbo ljudi s posebnimi potrebami v Zavodu Hrastovec in VDC Polž Maribor, enota Lenart. V našem mestu je poskrbljeno za starejše in onemogle. Urejeno imamo duhovno oskrbo v obeh župnijah. Za pomoči potrebnim skrbijo socialna služba, Karitas in Rdeči križ. Našo lokalno skupnost in življenje bogatijo kulturna, športna in ostala društva s svojo dejavnostjo.

Še bi lahko našteval, vse to imamo, prav je, da se tega zavedamo in vsak po svojih močeh prispevamo k prijazni in urejeni podobi skupnosti, ki ji pripadamo.

Čestitam in zahvaljujem se vsem dobitnikom priznanj, ki ste s svojim delom na različnih področjih, v izobraževanju, gospodarstvu, prostovoljstvu, z učnimi uspehi in ustvarjalnostjo prispevali k prepoznavnosti ter odličnosti naše lokalne skupnosti.

Ob visokem jubileju šolstva iskreno čestitam in se zahvaljujem za sodelovanje ravnatelju, učiteljicam in učiteljem, drugim uslužbencem šole, ter učenkam in učencem. Hvala vsem za prizadevno, uspešno in ustvarjalno delo. Želim vam veliko uspehov v prihodnosti, ki prinaša nove izzive, odgovornosti, obveznosti in priložnosti.

 mag. Janez Kramberger, dr.vet.med.

 župan Občine Lenart